Når man leser tabloidene er det første jeg tenker at dette kan ikke Rosenborg leve med og at det bare er én utvei: Å løse Nicki Bille Nielsen fra kontrakten.

Det er bare én utvei: Å løse Nicki Bille Nielsen fra kontrakten.

At Rosenborg nå tar vare på mennesket Bille Nielsen mens det pågår en «intern» etterforskning og at alle fakta kommer på bordet er prisverdig, men allikevel bare rett og rimelig.



Hvis tabloidene har rett i hendelsesforløpet har ikke RBK noe annet valg enn å løse Bille Nielsen fra kontrakten. Denne situasjonen har RBK selv satt seg i ved å gi Bille en skriftlig advarsel og offentlig å gå ut og meddele at dette var siste sjanse da han for seks måneder siden havnet på glattcelle.

Et spørsmål jeg stiller meg, er om det finnes et regelverk og retningslinjer i klubbene eller om dette er noe man tar tak i etterkant av hendelsene.

Min erfaring er at eventuelle regelverk og retningslinjer etterleves forskjellig av hensyn til spillerens ferdigheter, sportslige status og popularitet. Dette finnes det mange eksempler på. Hvis det skjer med en spiller av liten betydning brukes ofte slike saker som en anledning til kynisk å bli kvitt spilleren.

Hvis det skjer med en spiller av liten betydning brukes ofte slike saker som en anledning til kynisk å bli kvitt spilleren. Tom Nordlie

I motsatt fall vrenger man hodet i leten etter gode grunner til å beholde spilleren, ikke minst av økonomiske årsaker. Ved å løse spilleren fra kontrakten kan spilleren gå til en ny klubb vederlagsfritt, noe Jørgen Horns overgang til Fredrikstad er et bevis på.

Motiver

Hvilke motiver finnes det for å beholde Nicki Bille Nielsen?

Han er den mest populære spilleren blant folket og profileringen på godt og faktisk vondt øker salget av drakter og sesongkort. Han er i følge Rosenborg en meget viktig spiller sportslig og sosialt i gruppa. Ved å beholde han og få han til å fungere vil de få en god sum ved en overgang til en ny klubb, noe de prøvde før sesongen uten å lykkes. RBK visste om Billes utfordringer før de hentet ham og har et ansvar sammen med spilleren for å få det til lå fungere. De har et ansvar for mennesket og arbeidstageren Nicki Bille Nielsen utenfor banen.



Sinnemestringskurs

Har de gjennomført forebyggende tiltak for at ønsket utvikling har skjedd på dette området?

Det har vært et pålagt sinnemestringskurs og det er blitt brukt spalteplass på at han er et nytt menneske med mer. Har dette båret frukter og er dette bare er et tilbakeslag?

Les også: Bille Nielsen arrestert etter bytur

Dette vet bare klubben og spilleren selv, men det er lov å stille spørsmålet da man med resultatet i hånd kan konstatere at man ikke har lykkes, uansett omfang av siste hendelse i Danmark.

Det er lett å ha empati med mennesket Bille Nielsen og hans situasjon og utfordringer, men skal man ha flere og andre rettigheter enn den vanlige mannen i gata fordi man er en profilert idrettsutøver og spesielt en fotballspiller?

Skal man ha flere og andre rettigheter enn den vanlige mannen i gata fordi man er en profilert idrettsutøver og spesielt en fotballspiller? Tom Nordlie

Både RBK og Bille Nielsen selv er fullstendig klar over hans problemer og utfordringer. Det første spilleren selv bør gjøre er å være bevisst på i hvilke situasjoner han på og utenfor banen har sine største utfordringer med å beherske sitt temperament.

Han bør unngå sette seg i situasjoner han selv vet han ikke behersker, spesielt utenfor banen hvor utfordringene virker å være større enn på banen.

Å besøke familien i Danmark vil da være et smartere valg enn å gå på byen og feste.

Hva er det med fotball eller andre lagidretter som gjør at «spillereglene» er annerledes enn hos andre toppidrettsutøvere?

Akseptert i fotballen

Det ville være utenkelig for vår nye toppsvømmer Henrik Christiansen, langrennsstjernen Marit Bjørgen eller skiskytteren Ole Einar Bjørndalen å feste mitt i sesongen tre-fire dager før en viktig konkurranse.

I lagidrett, og spesielt fotball, er dette en akseptert holdning i altfor mange miljøer, dette har jeg selv erfart og sett gjennom mine 28 år som trener. Da jeg var trener for Start i 2004 til 2006 ble jeg nesten sett rart på av mange andre fordi vi hadde alkoholforbud på treningsleir rett i forkant av seriestart. Hvorfor?

Fotballen har etter min mening en utfordring når det gjelder denne (u)kulturen.

Søndag sa «Mini» at det i hans tid i Rosenborg gikk fint å feste etter mesterliga-kamp på onsdag og spille seriekamp i helgen. Dette sier noe om den gjeldende holdningen eller forhåpentligvis datidens holdninger.

Hva er det med fotball eller andre lagidretter som gjør at «spillereglene» er annerledes enn hos andre toppidrettsutøvere? Tom Nordlie

Ble Rosenborgs resultater skapt på grunn av eller på tross av festen på onsdag? Svaret gir seg selv.

Ja, det er viktig å være sosiale, men må det alltid være alkohol med i bildet?

Alle vet at restitusjon er viktigere enn å bryte ned kroppen med en real fest.

Da skylder man heller på for hard trening og for lite hvile når skadene oppstår i stedet for å ta opp speilet og spørre seg selv, hva kan jeg gjøre med dette?



Skiskytternes fyllekule

Vi har nettopp vært vitne til skiskytternes episode som i mange medier ble bagatellisert som guttestreker med bading og å slippe ut luft i dekkene på bilen til Bjørndalen.

Det er ikke vanskelig å være ening at dette er harmløse guttestreker, men var det dét som var problemet? Nei, selvsagt ikke.

Det var festing og bruken av alkohol mitt i en konkurranseperiode som var poenget.

Her valgte skiskytterforbundet å statuere et eksempel med streng straff på regler som var brutt og tydelig kommunisert og vedtatt sammen med utøverne før sesongen.

Dette var et engangstilfelle, noe ikke saken med Bille Nielsen er.

Hva nå Rosenborg?

Hva Rosenborg velger å gjøre gjenstår å se, men jeg mener denne saken gjenspeiler en ukultur langt utover Nicki Bille Nielsen.

Det er på tide at fotballen tar holdningsarbeidet mer på alvor. Tom Nordlie

Det er på tide at fotballen tar holdningsarbeidet mer på alvor og ikke godtar at vi driver en spesiell idrett hvor spesiell adferd er legitimert og dyttes under teppet.

Det er vert å presisere at det foregår mye godt arbeid av klubber og forbund og at det er i ferd med å vokse opp en generasjon spillere som har andre holdninger enn vi har vært vitne til tidligere og i enkelte tilfeller i senere tid.

Men fotballens omdømme som toppidrett tåler ikke mengder av slike saker. Vi vet at vi driver en profilert idrett og bør være rollemodeller på og utenfor banen. Vi må ta ansvar deretter og konsekvensen av de valgene vi gjør.

Vi alle kan trenge hjelp på veien i blant, men til syvende og sist så sier jeg som Frank Beck: Når hodet sitter der det sitter kan du like godt bruke det.

Frank sa til meg en gang: «Du er bevisstløs Tom.»

Jeg svarte: «Hva mener du med det?»

Frank sa: «Skal du være en årsak til din egen fremtid, vær bevisst hva du tenker, det er du som bestemmer hva du tenker!»

Jeg håper Rosenborg tar den avgjørelsen som er best for klubben, spilleren, mennesket og norsk fotball.

